DA Den Europæiske Unions Tidende C 125/15

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 125/06

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»POMELO DE CORSE«

EF-Nr.: FR-PGI-0005-01085 — 15.1.2013

BGB ( X ) BOB ( )

1. Betegnelse

»Pomelo de Corse«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Klasse 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Pomelo de Corse« er en citrusfrugt af sorten Star Ruby eller enhver anden sort af hybriden Citrus Paradis, der kan godkendes i henhold til valideringsprotokollen for nye sorter. Listen over godkendte sorter er fastlagt af sammenslutningen. Den kan revideres på grundlag af en valideringsprotokol for nye sorter, der skal sikre, at de godkendte sorter har »Pomelo de Corse«-frugtens egenskaber og derudover som minimum opfylder følgende udvælgelseskriterier: rig blomstring i klase, frugt uden sten, rødt frugtkød og krydret smag. Denne liste fremsendes til producenterne samt til tilsynsorganet og de kompetente tilsynsmyndigheder efter hver ændring.

De tilladte grundstammer er Poncirus Pomeroy, Citrange Carrizo og Citrange C 35.

Det er en frugt uden sten med en gul blød skal, eventuelt med en orangerød plet på frugtens overflade, og kødets farve er mørk rosa til rød og kan endog være violet.

Kun frugter i klassen Ekstra og i klasse I må markedsføres med BGB'en »Pomelo de Corse«.

Frugten kan markedsføres i ti størrelser med en diameter på mindst 81 mm og højst 139 mm.

»Pomelo de Corse« er en meget saftig frugt med et saftindhold på mindst 38 %. Frugten har en krydret og sødlig smag.

Frugterne skal opfylde følgende kriterier:

De skal have et syreindhold (A) på højst 2 g eddikesyre pr. 100 g saft.

De skal have et sukkerindhold (E) på mindst 9 Brix.

Forholdet (E/A) mellem saftens sukkerindhold (E) og syreindhold (A) skal være mindst 6:1.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Plantning, produktion, høst og størrelsessortering finder sted i det afgrænsede geografiske område.

3.6. Særlige regler vedrørende udskæring, rivning eller emballering osv.

I forbindelse med størrelsessorteringen på centralen må frugterne udelukkende dækkes med et lag af naturligt voks.

Oplagring, sortering og emballering af produkterne skal finde sted i det geografiske område.

»Pomelo de Corse«-frugten emballeres:

— fast i pakninger. Ved enden af pakkelinjen mærkes alle frugter i det øverste lag i kassen med klistermærket »Pomelo de Corse« (50 % af frugterne mærkes).

— i små bakker (salgsemballage til den endelige forbruger) eller net.

Ved emballering i net emballeres frugterne altid efterfølgende i pakninger.

Frugterne må ikke transporteres i bokspaller.

Det er ikke obligatorisk at mærke »Pomelo de Corse«-frugter, der pakkes i tætsluttende emballage (salgsemballage til den endelige forbruger, net), med et klistermærke.

»Pomelo de Corse« er en frisk frugt, der plukkes, når den er fuldmoden. Der finder ingen konserverende fytosanitær behandling sted, efter at frugten er høstet. Den er således modtagelig over for eventuelle stød og tryk ved lang transporttid, hvis den ligger løst i bokspaller. Transport i bokspaller i lukket atmosfære, f.eks. i forbindelse med søtransport og efterfølgende transport i kølevogn, forhindrer desuden luftcirkulation mellem frugterne, hvilket medfører en klimatisk heterogenitet, der forårsager en heterogen fysiologisk udvikling af frugterne i bokspallerne. Forbuddet mod transport af frugterne i bokspaller og kravet om emballering i det geografiske område beskytter således frugterne mod denne risiko, hvorved »Pomelo de Corse«-frugtens fysiske helhed og egenskaber bevares.

Centralerne varetager endvidere andre opgaver, der er uløseligt forbundet med emballeringen (sortering, godkendelse og mærkning), og centralerne, der kompletterer producenternes arbejde, skal således ligge i nærheden for at undgå en alt for omfattende håndtering af frugter i løs afladning. Emballering af frugterne i net, inden de lægges i pakninger, forhindrer enhver yderligere manipulation af de nøgne frugter, hvilket kan beskadige dem.

Den omstændighed, at emballeringen finder sted inden for det geografiske område, bidrager ikke blot til at bevare produktets kvalitet og egenskaber, men gør det også lettere at spore produktet. Ved transport af frugter i løs afladning kan frugterne blandes med andre frugter af anden oprindelse. »Pomelo de Corse«-frugten produceret og emballeret i det geografiske område emballeres enten i pakninger eller i lukket emballage.

3.7. Specifikke mærkningsregler

Mærkningen skal indeholde:

— navnet på produktet »Pomelo de Corse«

— EU's BGB-logo.

4. Præcis afgrænsning af det geografiske område

Afgrænsningen af det geografiske område er baseret på følgende egenskaber: en højde på under 300 m, en hældning på under 25 % og en afstand til havet på under 15 km, og den omfatter følgende kommuner:

Departementet Haute-Corse:

Aghione, Aléria, Antisanti, Aregno, Avapessa, Barbaggio, Barrettali, Belgodère, Biguglia, Borgo, Brando, Cagnano, Calenzana, Calvi, Canale-di-Verde, Canari, Casevecchie, Castellare-di-Casinca, Cateri, Centuri, Cervione, Chiatra, Corbara, Ersa, Farinole, Feliceto, Furiani, Galéria, Ghisonaccia, Giuncaggio, L'Ile-Rousse, Linguizzetta, Loreto-di-Casinca, Lucciana, Lugo-di-Nazza, Lumio, Luri, Meria, Moncale, Monte, Montegrosso, Monticello, Morsiglia, Muro, Nonza, Novella, Occhiatana, Ogliastro, Olcani, Oletta, Olmeta-di-Capocorso, Olmeta-di-Tuda, Olmo, Palasca, Pancheraccia, Patrimonio, Penta-di-Casinca, Pietracorbara, Pietroso, Piève, Pigna, Pino, Poggio-di-Nazza, Poggio-d'Oletta, Poggio-Mezzana, Prunelli-di-Fiumorbo, Rapale, Rogliano, Saint-Florent, San-Gavino-di-Tenda, San-Giuliano, San-Martino-di-Lota, San-Nicolao, Santa-Lucia-di-Moriani, Santa-Maria-di-Lota, Santa-Maria-Poggio, Santa-Reparata-di-Balagna, Santo-Pietro-di-Tenda, Serra-di-Fiumorbo, Sisco, Solaro, Sorbo-Ocagnano, Speloncato, Taglio-Isolaccio, Talasani, Tallone, Tomino, Tox, Urtaca, Valle-di-Campoloro, Ventiseri, Venzolasca, Vescovato, Ville-di-Paraso, Ville-di-Pietrabugno.

Departementet Corse-du-Sud:

Afa, Ajaccio, Alata, Albitreccia, Ambiegna, Appietto, Arbellara, Arro, Bastelicaccia, Belvédère-Campomoro, Bilia, Bonifacio, Calcatoggio, Cannelle, Cargèse, Casaglione, Casalabriva, Cauro, Coggia, Cognocoli-Monticchi, Conca, Coti-Chiavari, Cuttoli-Corticchiato, Eccica-Suarella, Figari, Fozzano, Giuncheto, Grossa, Grosseto-Prugna, Lecci, Monacia-d’Aullène, Ocana, Olmeto, Olmiccia, Peri, Pianottoli-Caldarello, Pietrosella, Pila-Canale, Porto-Vecchio, Propriano, San-Gavino-di-Carbini, Sant'Andréa-d'Orcino, Sari-Solenzara, Sarrola-Carcopino, Sartène, Serra-di-Ferro, Sollacaro, Sotta, Valle-di-Mezzana, Vico, Viggianello, Villanova, Zonza.

5. Tilknytning til det geografiske område

5.1. Det geografiske områdes egenart

5.1.1. Naturbestemte faktorer

Jordens beskaffenhed

Dyrkningsarealerne er primært sandholdig, lerholdig, lerblandet, syreholdig jord. Den geologiske sokkel er granit- og skiferholdig.

Klimaforhold

Det geografiske område er beliggende på en ø, og øens bredde og det bjergrige terræn indvirker stærkt på klimaet.

Korsika, der er beliggende nord for 42. breddegrad, ligger på den nordlige grænse for dyrkning af citrusfrugter.

I modsætning til andre pomelosorter, der kræver megen varme, trives sorten Star Ruby godt på Korsika, da de årlige temperaturer på øen er høje nok til, at Star Ruby kan udvikle sig til fuldmodne frugter, og lave nok til, at væksten ikke går i stå på grund af for høje temperaturer.

Havets påvirkning og de nærliggende bjergrelieffer gør, at temperaturen er mere tempereret, og nedbørsmængden og luftfugtigheden er større end i andre områder, hvor der produceres citrusfrugter af anden oprindelse.

Øens sundhedsmæssige og beskyttende betydning for dyrkningen af pomelofrugter

Det forhold, at Korsika er en ø, er af afgørende sundhedsmæssig betydning for dyrkningen af »Pomelo de Corse«-frugten. Mange alvorlige virus- eller mykoplasmasygdomme såsom Tristeza eller Stubborn findes således ikke på Korsika.

5.1.2. Menneskelige faktorer

Dyrkningen af citrusfrugter på Korsika går ifølge nogle kilder helt tilbage til starten af den kristne tidsalder.

Udviklingen af dyrkningen af »Pomelo de Corse«-frugten, der blev påbegyndt for ca. 30 år siden, skyldes dynamiske producenter, der organiserede sig for at lede udviklingen af sektoren.

»Pomelo de Corse«-frugten er i dag en af de store frugtavlsplanter på øen.

Produktionen er karakteriseret ved:

— en landbrugsstruktur med små parceller

— begrænsede fytosanitære behandlinger som følge af Korsikas økarakter

— de korsikanske citrusfrugtavleres ekspertise, der gør det muligt at skærpe overvågningen og håndtere sundhedsrisikoen bedre

— håndplukning, når frugterne har opnået optimal farve og modningsgrad på træet.

5.2. Produktets egenart

»Pomelo de Corse«-frugten har en gul blød skal, eventuelt med en orangerød plet, og kødets farve er mørk rosa til rød og kan endog være violet.

Frugtens farve udvikles naturligt på træet. Den høstes, når den når sin interne modningsgrad, der er bestemmende for frugtens organoleptiske egenskaber (krydret og sødlig smag), udtrykt som balancen mellem sukker- og syreindholdet og uden bitter smag. Kvaliteten af frugtkødet afhænger af balancen mellem tørstof (E), der udtrykker det totale sukkerindhold, og det totale syreindhold (A).

I markedsføringsmæssig henseende er der i de internationale normer kun fastlagt et kriterium om, at saftindholdet skal være mindst 35 %. »Pomelo de Corse«-frugten har et saftindhold på mindst 38 %, hvilket giver frugten en særlig høj saftighed.

Frugterne håndplukkes og underkastes ikke fytosanitær behandling efter høsten, hvilket sikrer dem alle de egenskaber, der giver produktet friskhed.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

BGB'en »Pomelo de Corse« er primært baseret på frugternes særlige kvalitet (balance mellem sukker- og syreindhold, saftindhold, intens farve, blød skal) og på frugtens nationale omdømme.

Jordbunden i det geografiske område, der adskiller sig fra jordbunden i de andre potentielle produktionsområder i Middelhavsområdet, har en række egenskaber, der har gjort det muligt at udvikle grundstammer af typen Poncirus og hybrider deraf (citrange) til dyrkning af pomelo af sorten Star Ruby. Disse grundstammer giver frugtkødet særlige kvalitetsegenskaber (god balance mellem sukker- og syreindhold samtidig med et højt saftindhold og en blød skal), som er bedre end de egenskaber, der kan opnås med de andre mest almindeligt anvendte grundstammer verden over.

På grund af de tempererede klimaforhold på Korsika kan sorten Star Ruby, der er naturligt rig på lycopen, udvikle denne egenskab fuldt ud, og »Pomelo de Corse«-frugtens kød får en fin rød farve. Frugtkødet, der allerede har en fin farve i september/oktober, bliver normalt mere gult om vinteren og antager på ny farve fra marts/april. Skrællen, der er gul om vinteren, blive ligeledes normalt rødlig, når varmen kommer igen om foråret.

Disse tempererede klimaforhold giver »Pomelo de Corse«-frugten andre vigtige egenskaber:

— et langt højere indhold af frugtsaft end andre steder

— en blød skal. Havets meget store påvirkning, der betyder, at temperaturene er lavere om sommeren, og at den relative luftfugtighed kun undtagelsesvis når ned under 70 %, giver »Pomelo de Corse«-frugten en blød skal.

Produktionsforholdene og emballeringen i det geografiske område sikrer forbrugerne et frisk produkt og alle de egenskaber, der er bestemmende for »Pomelo de Corse«-frugtens egenart, og bidrager til produktets omdømme.

»Pomelo de Corse«-frugten håndplukkes og underkastes ikke fytosanitær behandling efter høsten. Frugtens omdømme er stærkt knyttet til Korsikas image som en naturø, hvor der tages hensyn til miljøet, og hvor landbruget fremmes gennem dyrkning af produkter med kvalitetsmærke på grundlag af en lang tradition for citrusfrugtdyrkning.

Afsætningen og eksporten af »Pomelo de Corse«-frugten på kontinentet er steget betydeligt siden 2000 og har bidraget til udviklingen af »Pomelo de Corse«-frugtens anseelse på nationalt plan.

Artikler i den lokale, nationale, specialiserede eller almindelige presse (»Vegetable«, »FLD Magazine«, »FRuiTROP« eller »Corse Matin«), hvor der redegøres for produktionens egenart, vidner om »Pomelo de Corse«-frugtens store anseelse.

Henvisning til offentliggørelsen af varespecifikationen

[artikel 5, stk. 7, i forordning (EF) nr. 510/2006 (3)]

https://www.inao.gouv.fr/fichier/CDCIGPPomelodeCorseV1.doc

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.